এই সময়: চলতি বছরই শব্দবাজির উপর নিষেধাজ্ঞা জারি করেছিল সুপ্রিম কোর্ট। আলোর বাজি পোড়ানোর জন্যেও বেঁধে দেওয়া হয়েছিল নির্দিষ্ট সময়সীমা। কিন্তু সেই নিষেধাজ্ঞা থাকলেও তার সম্পূর্ণ প্রয়োগ ঘটাতে ব্যর্থই হল পুলিশ। বর্ধমান শহর এলাকায় শব্দবাজির তাণ্ডবে কিছুটা রাশ টানা গেলেও, গ্রামাঞ্চলে তার ছিটেফোঁটা দেখা যায়নি। সারা দিন তো বটেই, এমনকি রাত দুটো-আড়াইটা পর্যন্ত দেদার শব্দবাজি পুড়েছে বর্ধমান গ্রামীণ এলাকায়। দক্ষিণ দামোদর এলাকার চারটি থানার (খণ্ডঘোষ, মাধবডিহি, রায়না ও জামালপুর) সঙ্গে মেমারির একটি অংশে পাল্লা দিয়ে ফেটেছে শব্দবাজি। এই সব এলাকায় শব্দবাজির তাণ্ডব রুখতে কার্যত ব্যর্থই হয়েছে পুলিশ।